钦定古今图书集成/明伦汇编/官常典/第681卷 > 贾同
## 钦定古今图书集成/明伦汇编/官常典/第681卷 > 贾同

按《宋史》本传，“同字希德，青州临淄人。五代时，杨光远
反，同祖崇率乡里四百馀家保愚谷山，全活者二千
人。同初名罔，字公疏，笃学好古，有时名，著《山东野录》
七篇。年四十馀，同进士出身，真宗命改今名。王钦若
方贵盛，闻同名，欲致之，固谢不往。居八九年，始补历
城主簿。张知白荐为大理评事，通判兖州。天圣初，上”
书言：“自祥符以来，谏诤路塞，丁谓乘间造符瑞以欺
先帝。今谓奸既白，宜明告天下，正符瑞之谬，罢宫观
崇奉，归不急之卫兵，收无名之实费，使先帝免后世
之议，国家无因循之失。”又言：“寇准忠规亮节，疾恶摈
邪，自其贬黜，天下之人弗见其罪。宜还之内地，以明
忠邪善恶之分。”时章献太后临朝而同言如此，人以
为难。再迁殿中丞、知棣州，卒。刘颜、李冠、王无忌及其
门人谥同曰“存道先生。”